מצעד חטיבת גבעתי ברחובות בספטמבר 1948. מקדימה אלברט מנדלר, לידו נוהג דוד סגל. על הג'יפ כתוב "שועלי שמשון"
**אברהם (אלברט) מנדלר** (3 במאי 1929 – 13 באוקטובר 1973) היה אלוף בצה"ל. נהרג במלחמת יום הכיפורים, כאשר פיקד על עוצבת סיני.

ביוגרפיה
--------

אלברט מנדלר נולד בכ"ג בניסן תרפ"ט כבן הצעיר לפרידה ויצחק בלינץ שבאוסטריה. בגיל 5 התייתם מאביו. באוקטובר 1938 הצליחה האם לשלוח את אחיו הבכור, יחזקאל, לארץ ישראל.
בפברואר 1940 העפיל עם אמו לארץ ישראל באוניה "סקריה". השלים את לימודי בית הספר העממי בבית הספר "המנחיל" בנחלת גנים, ואת לימודי התיכון עשה בבית הספר מקס פיין בתל אביב.
בראשית שנת 1946 הצטרף להגנה. בסוף ינואר 1948 נשלח לקורס מפקדי כיתות, אותו סיים בהצטיינות. השתתף במבצע נחשון ולאחריו צוות לפלוגה ב' של גדוד 54 של חטיבת גבעתי, אשר הפך אחר כך ליחידת שועלי שמשון ומנדלר מונה למפקדה בשנת 1949. באותה שנה השתחרר מהצבא, אך לאחר חודשים מספר נענה לקריאת מפקדו יוסף גבע ושב לשירות קבע. שימש קצין מבצעים ומפקד פלוגה בגדוד 52, מפקד ענף חי"ר בבה"ד 3, במלחמת סיני היה במטה חטיבת מילואים. לאחר המלחמה היה חניך בפו"ם, ופיקד על גדוד 51 בחטיבת גולני. עבר הסבה לשריון, פיקד על גדוד 52 בחטיבה 7, פיקד על קורס מפקדי פלוגות שריון, שימש סגן מפקד חטיבה 7, סגן מפקד חטיבה 37 וב-1965 מונה למפקד חטיבה 8, חטיבה ממוכנת במילואים. הוא עסק במקביל בהקמתו של מתקן האימונים המרכזי של חיל השריון בצאלים.

במלחמת ששת הימים פיקד על חטיבה 8. תחילה מוקמה החטיבה באזור כונתילה, בדרום קו החזית מול הצבא המצרי. לאחר הכרעת המערך המצרי בחצי האי סיני, הועברה צפונה לחזית הסורית. ב-9 ביוני 1967 תקפה החטיבה, שנערכה באזור גבעת האם בסמוך לכפר סאלד, והבקיעה את המערך הסורי. לאחר קרב קשה נכבשו הכפרים זעורה וקלע. החטיבה נעה מזרחה והייתה שותפה בהשתלטות על קוניטרה. 
ב-1968 התמנה לסגן מפקד גייסות השריון (בדרגת תת-אלוף).
בשנת 1972 מונה למפקד עוצבת סיני (אוגדה 252) והועלה לדרגת אלוף. הוא הקפיד לשמור על מורל חייליו, במטרה למתן את תחושת הניתוק מהעורף.

### מותו

ב-8 באוקטובר 1973 אמור היה לפנות לקלמן מגן את מקומו בפיקוד על אוגדה 252, אך מלחמת יום הכיפורים שפרצה יומיים קודם לכן ביטלה חילופים מתוכננים אלה. ב-13 באוקטובר, בשעות הבוקר היו מנדלר וצוותו בחפ"ק מוסק (עם הטייס סגן אמיר גדרון) מעל גזרת האוגדה, בין הצירים מתלה וגידי, כאשר המסוק נמצא תחת הפגזות והם מנהלים את הקרבות. בשעות הצהריים ירד מנדלר מהמסוק לנגמ"ש שלו, לצורך פגישה עם אחד מהמח"טים ואז נהרג ממארב טילי סאגר בציר פוררת בעת שצפה מנגמ"ש הפיקוד שלו אל עמדות המצרים באזור הגזרה הדרומית של תעלת סואץ. עמו נהרגו העיתונאי רפאל אונגער, רל"ש האלוף מנדלר וכן ארבעה לוחמים, למעט הנהג שחילץ את הנגמ"ש לאחור. יש הסוברים כי הצבא המצרי ניסה לאכן את האלוף במיוחד, לאחר שמפת הקוד "סיריוס" נפלה לידיו, ויש הסוברים שהריגתו לא הייתה מתוכננת.

מנדלר נטמן בבית הקברות הצבאי קריית שאול. הותיר רעיה, שולמית לבית יעקבזון (השניים נישאו באוקטובר 1962), שתי בנות, אם ואח. לאחר מותו הוחלף מנדלר על ידי האלוף קלמן מגן.

הנצחתו
------

כרזת הסרט "היי אדם" – סיפור חייו ומותו של האלוף אלברט מנדלר
* מחנה אלברט בבסיס אוגדה 252 בצאלים
* על שמו נקראו רחובות במספר ערים בארץ (בהן תל אביב, באר שבע, רמת גן ובית שמש)
* גשר אלברט בסיני. לאחר פינוי סיני פורק של ההנצחה והועבר לבית יד לבנים בפתח תקוה
* ספריית אוניברסיטת תל אביב
* ספריית בית הספר התיכון מכס פיין בתל אביב
* בשנת 2003 יצר מוטי רוזנבלום את הסרט "היי אדם" על סיפור חייו ומותו של מנדלר.

קישורים חיצוניים
----------------

ויקישיתוף מדיה וקבצים בנושא **אברהם מנדלר** בוויקישיתוף
* קורות החיים של אברהם מנדלר, באתר "יזכור" של משרד הביטחון
* **האלוף שנשאר במדבר**: סיפורו של החלל בדרגה הבכירה ביותר בצה"ל, סרטון בערוץ "חדשות 13", באתר יוטיוב (אורך: 19:46)
* אברהם (אלברט) מנדלר, באתר "50 שנה למלחמת יום הכיפורים" של ארכיון צה"ל ומערכת הביטחון

הערות שוליים
------------

1. ↑  רון פונדק, "**ציר סקרנות, צומת ודאות**", כנרת-זב"ם-דביר, 2013, עמ' 120.

| אברהם מנדלר - תבניות ניווט |
| --- |
| 

|  |  |  |  |  |  |  |
| --- | --- | --- | --- | --- | --- | --- |
| 

| מפקדי חטיבה 8  |
| --- |
| 

|  |
| --- |
| יצחק שדה • בן ציון פרידן (זיו) • צבי גילת (הורוביץ) • יוסף איתן • יוסף גבע • אביב ברזילי • משה (מוסה) פלד • אלברט מנדלר • אורי בר-און • מרדכי אביגד • אריה בירו • חיים סלע • איתן אריאלי • יוסף יודוביץ • יגאל קפלן • ירון רם • גלעד שר • עופר אופיר • אילן פרץ • עמיחי אברהמס • גדי מאירי • ישראל דניאלי • סער צור • ארז לב-רן • חובב ורדי • דודו סונגו • רועי סבירסקי • בני אהרון • ראדי עזמה |

 |

| מפקדי עוצבת סיני  |
| --- |
| 

|  |
| --- |
| אברהם אדן • שלמה להט • דן לנר • אלברט מנדלר • קלמן מגן • יקותיאל אדם • אברהם רותם • אברהם ברעם • ברוך הראל • יוסי פלד • אהוד ברק • עמנואל סקל • יעקב לפידות • עמוס כץ • יום-טוב תמיר • יוסי מלמד • צביקה קן-תור • אורי אגמון • יצחק איתן • מאיר גחטן • ישראל זיו • מאיר כליפי • יוסי סילמן • דן ביטון • עוזי מוסקוביץ' • גיא צור • אבי אשכנזי • רוני נומה • מיקי אדלשטיין • סער צור • יניב אלאלוף • דדו בר כליפא • איציק כהן • מורן עומר |

 |

 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311631705171
* ISNI: 0000 0000 2199 4834
* LCCN: n79138057
* VIAF: 298884262
* WorldCat: lccn-n79138057

 |